‘ทวงหนี้หัวนอก’ดอดบุกไทย
ธุรกิจทวงหนี้แข่งเดือด บริษัทต่างชาติบุกซื้อหนี้เน่าไทย
11 ส.ค. 2554

ธุรกิจทวงหนี้แข่งเดือด บริษัทต่างชาติบุกซื้อหนี้เน่าไทย 
นายประชา ชัยสุวรรณ กรรมการผู้จัดการ บริษัท รีโซลูชั่น เวย์ และประธานชมรมผู้ติดตามหนี้ที่เป็นธรรม เปิดเผยว่า แนวโน้มธุรกิจการแข่งขันการติดตามหนี้จะมีการแข่งขันรุนแรงมากขึ้น โดยขณะนี้เริ่มมีบริษัทติดตามหนี้ในต่างประเทศ ทั้งจากมาเลเซีย สิงคโปร์เข้ามารับซื้อสินเชื่อที่ไม่ก่อให้เกิดรายได้ (เอ็นพีแอล) สินเชื่อส่วนบุคคล และสินเชื่อบัตรเครดิตของธนาคารพาณิชย์ต่างชาติแห่งหนึ่งมูลค่าประมาณ 8,000 ล้านบาท 
“เท่าที่ทราบบริษัทติดตามหนี้ต่างประเทศจะเข้ามาเหมาซื้อหนี้เสียจากธนาคารแม่ของธนาคารต่างประเทศ โดยเหมารวมซื้อหนี้เสียในสาขาธนาคาร 3 ประเทศคือ มาเลเซีย สิงคโปร์ ไทย และกำลังจะเข้ามาจดทะเบียนในไทย เพื่อประกอบธุรกิจติดตามหนี้อย่างจริงจัง ซึ่งจะทำให้บริษัทติดตามหนี้ในไทยได้รับผลกระทบ เพราะมีเงินทุนที่น้อยกว่า” นายประชา กล่าว 
อย่างไรก็ตาม คาดว่าบริษัทติดตามหนี้ไทยยังสามารถที่จะแข่งขันได้ หรืออาจจะต้องปรับตัวมารับช่วงการบริหารหนี้จากบริษัทต่างประเทศแทน ถึงแม้ว่าบริษัทจะซื้อหนี้และสวมสิทธิการเป็นเจ้าหนี้แล้ว แต่การติดตามทวงถามหนี้ยังต้องติดชื่อสถาบันการเงินอยู่ ซึ่งหากมีการติดตามที่ไม่สุภาพหรือไม่ถูกต้องแล้ว ก็อาจจะทำให้ภาพพจน์ชื่อเสียงของสถาบันการเงินที่ขายหนี้ให้เสียหายได้
นายประชา กล่าวว่า ในปีนี้ บริษัทรีโซลูชั่น เวย์ ได้เตรียมเงินทุน 200-500 ล้านบาท เพื่อประมูลซื้อหนี้ส่วนบุคคล บัตรเครดิตและสินเชื่อเช่าซื้อรถยนต์จากสถาบันการเงิน 2-3 แห่ง ทุนทรัพย์ประมาณ 3,000-4,000 ล้านบาท ซึ่งจะมีการเปิดประมูลในกลางปีนี้ ประกอบกับธนาคารต่างประเทศหลายแห่งมีนโยบายที่จะขายหนี้เสียออกมาทันที จะไม่มีการติดตามทวงหนี้เองแล้ว โดยปีนี้คาดว่าจะมีหนี้เสียออกมาขาย 3-4 หมื่นล้านบาท
ทั้งนี้ มีรายงานว่า บริษัทต่างประเทศติดต่อซื้อหนี้จากธนาคารสแตนดาร์ด ชาร์เตอร์ด แต่เมื่อโพสต์ทูเดย์สอบถามผู้บริหาร ได้รับคำชี้แจงว่า ธนาคารไม่สามารถให้ข้อมูลได้ 
ธนาคารพาณิชย์รายงานเอ็นพีแอลในเดือน มี.ค. พบว่า มีอยู่ทั้งสิ้น 2.91 แสนล้านบาท คิดเป็น 3.49% ของสินเชื่อรวม